Μπρούνο Μαρς

O Πίτερ Τζιν Ερνάντες (αγγλικά: Peter Gene Hernandez, 8 Οκτωβρίου 1985), περισσότερο γνωστός ως Μπρούνο Μαρς, είναι Αμερικανός τραγουδιστής, τραγουδοποιός, πολυ-οργανοπαίχτης, παραγωγός και χορογράφος. Γεννήθηκε  και μεγάλωσε στη Χονολουλού, σε οικογένεια μουσικών. Η ενασχόλησή του με τη μουσική ξεκίνησε από τη μικρή του ηλικία, όπου έδινε παραστάσεις σε διάφορα μέρη της γενέτειράς του. Μετά την αποφοίτησή του από το σχολείο, μετακόμισε στο Λος Άντζελες, ώστε να ακολουθήσει μουσική καριέρα. Το 2009 υπέγραψε συμβόλαιο με την Atlantic Records, αφού πρώτα τον είχε απορρίψει η Motown.

Το 2009 συνδημιούργησε την ομάδα παραγωγής The Smeezingtons, της οποίας γνωστές δουλειές είναι το Nothin' on You και το Billionaire. Το 2010, κυκλοφόρησε το ντεμπούτο άλμπουμ του, ονόματι Doo-Wops & Hooligans. Τρία single από αυτόν τον δίσκο μπήκαν στα Hot 100: το "Just the Way You Are" και το "Grenade", που έφτασαν στο νούμερο 1, και το "The Lazy Song", που έφτασε στο νούμερο 4. Το δεύτερο άλμπουμ του κυκλοφόρησε το 2012, υπό τον τίτλο Unorthodox Jukebox, το οποίο έφτασε στο νούμερο 1 των αμερικανικών charts. Ενώ τα  single "Locked Out of Heaven" και "When I Was Your Man", έφτασαν το νούμερο 1. Το 2016, κυκλοφόρησε και τον τρίτο δίσκο του, με τίτλο 24K Magic. 

Το 2014 συμμετείχε στον δίσκο του Μαρκ Ρόνσον, Uptown Special!, ερμηνεύοντας το κομμάτι "Uptown Funk". Το κομμάτι κυκλοφόρησε σε single και κατάφερε να φτάσει στο νούμερο 1 πολλών charts ανά τον κόσμο. Έως και σήμερα ο Μαρς έχει πουλήσει πάνω από 130 εκατομμύρια δίσκους παγκοσμίως και έγινε ένας από τους πιο επιτυχημένους εισπρακτικά μουσικούς όλων των εποχών. Από το 2010 που ξεκίνησε ουσιαστικά η καριέρα του, έχει καταφέρει να βρεθεί εφτά φορές κάποιο τραγούδι του, στο νούμερο 1 των Billboard Hot 100, καταφέρνοντας έτσι τα πέντε του πρώτα να είναι τα γρηγορότερα που ανέβηκαν στην πρώτη θέση, στα χρόνια που εξαπλώνεται η καριέρα, σπάζοντας το ρεκόρ που διατηρούσε επί σειρά ετών ο Έλβις Πρίσλεϋ.

Ο Μπρούνο Μαρς έχει έχει διατελέσει πολλές φορές υποψήφιος και νικητής διαφόρων διοργανώσεων. Έχει κερδίσει πέντε βραβεία Grammy και 3 βραβεία Brit, ενώ έχει εισέλθει τρεις φορές στο βιβλίο Guiness, για διαφορετικούς λόγους. Το 2011, συμπεριλήφθηκε στη λίστα του περιοδικού Time, ως μία από τις σημαντικότερες 100 προσωπικότητες της χρονιάς. Το 2013 μπήκε 30ος στη λίστα του Forbes Under 30. O Μαρς είναι επίσης γνωστός για το retro στυλ εμφάνισης στις ζωντανές του ερμηνείες, όπου συνοδεύεται πάντα από την μπάντα του, τους The Hooligans, οι οποίοι λειτουργούν τόσο ως οργανοπαίχτες όσο και ως χορευτές.

Στις 18 Νοεμβρίου του 2016 o Μπρούνο Μαρς κυκλοφόρησε με τη βοήθεια της Atlantic Records, το τρίτο σε σειρά άλμπουμ του με τον τίτλο ''24k Magic''.  Πολλά τραγούδια του δίσκου , όπως το ''Chunky'', ''That's What I Like'' και το ''Perm'' , έγιναν επιτυχίες. Η περιοδεία που ακολούθησε, απέδωσε 367,7 εκατομμύρια δολάρια.

SILK SONIC - 2021

Το 2021 ο Μπρούνο ανακοίνωσε την μουσική συνεργασία του με τον γνωστό τραγουδιστή , και καλό του φίλο, Αnderson Paak. Κατά τη περίοδο του lockdown, oι δύο τραγουδιστές ένωσαν τις δυνάμεις τους και δημιούργησαν  ένα ολοκαίνουργιο άλμπουμ το οποίο αναμένεται να κυκλοφορήσει μέσα στον Απρίλιο. Το όνομα της μπάντας τους είναι ''Silk Sonic'' (Mεταξένιος ήχος / Μεταξένια Μελωδία). 

Το πρώτο single των Silk Sonic με το όνομα ''Leave The Door Open'' , κυκλοφόρησε στις 4 Μαρτίου του 2021, και δημιούργησε σάλο ανάμεσα στους fans που περίμεναν ανυπόμονα αυτή τη συνεργασία. Μέσα σε λίγες μέρες το τραγούδι σκαρφάλωσε στα top 10 τραγούδια των Αmerican Charts. 

Σε συνέντευξή του στην Apple Music με τον δημοσιογράφο Zane Lowe, παραδέχθηκε πως η συνεργασία του με τον Anderson προέκυψε τελείως φυσικά. Οι δύο νεαροί τραγουδιστές υπήρξαν από το 2017 πολύ καλοί φίλοι και αυτό τους οδήγησε στο να δοκιμάσουν μαζί νέους μουσικούς πειραματισμούς. Αρχικά, ο σκοπός δεν ήταν η δημοσίευση των μουσικών δημιουργημάτων τους αλλά η παρέα και η δημιουργία. Ο Μπρούνο Μαρς εκμυστηριεύτηκε πως θαυμάζει αμέριστα τον Αnderson διότι δημιουργεί αμέσως πετυχημένες μουσικές μελωδίες, ενώ ο ίδιος παθαίνει εμμονή και μπορεί να ασχολείται με ένα κομμάτι 2 ολόκληρα χρόνια μέχρι να το τελειοποιήσει.

Παραπομπές

Εξωτερικοί σύνδεσμοι 

Αμερικανοί τραγουδιστές
Αμερικανοί τραγουδοποιοί
Αμερικανοί μουσικοί παραγωγοί
Αμερικανοί χορογράφοι
Βραβευμένοι με Brit
Βραβευμένοι με Γκράμι